ועדת הפנים ואיכות הסביבה, כנסת 18, פרוטוקול מספר 110, 2009-12-08 12:00

דוד אזולאי: צהריים טובים לכולם.

דוד אזולאי: אני פותח את דיון ועדת הפנים והגנת הסביבה.

דוד אזולאי: הנושא שעל סדר היום זה התנהלות מחלקת חקירות שוטרים ופגיעה בזכויות שוטרים, של חבר הכנסת אריה ביבי.

דוד אזולאי: זו בקשה לדיון מהיר.

דוד אזולאי: אנחנו מתנצלים על העיכוב, אבל בשל עומס של הוועדה הנושא הזה נדחה ואני שמח שהיום הוא הגיע לשולחננו.

דוד אזולאי: בבקשה, אדוני היוזם, חבר הכנסת אריה ביבי.

אריה ביבי: אדוני היושב ראש, קצת על מחלקת חקירות שוטרים.

אריה ביבי: מחלקת חקירות שוטרים היתה פעם במשטרת ישראל והיו עושים שם את החקירות של השוטרים ואז אמרו ש'שוטרים חוקרים את עצמם', שהמשטרה חוקרת את עצמה ואמרנו 'אוקי, נקים יחידה מיוחדת שתחקור'.

אריה ביבי: שוב התחילו הרינונים ואז העבירו את מחלקת חקירות שוטרים לפרקליטות וקראו להם מח"ש.

אריה ביבי: אנחנו העברנו חוקרים מהמשטרה לכיוון היחידה הזו בפרקליטות והיום היא נקראת בשמה מחלקת חקירות שוטרים.

אריה ביבי: אלא מה קרה?

אריה ביבי: לצערנו אנחנו שפכנו את המים עם התינוק.

אריה ביבי: במקום לעשות טוב, זה יצא בדיוק הפוך.

אריה ביבי: דברים שניתן לפתור בבית דין למשמעת, פתאום התחילו להעביר אותם גם למחלקת חקירות שוטרים ואז שוטרים שמילאו את תפקידם ותוך כדי תפקיד היתה להם עברת משמעת, זה התחיל להגיע למחלקת חקירות שוטרים.

אריה ביבי: כל אדם שרוצה לאיים על שוטר, הוא כבר לא מאיים עליו סתם, הוא אומר לו 'אני אגיד אותך למחלקת חקירות שוטרים', ואז שוטר שעשה את התפקיד שלו, ויש לי פה מספר דוגמאות, אדוני היושב ראש, פתאום הוא רואה שהם מובלים למחלקת חקירות שוטרים.

אריה ביבי: ומה קורה עם מחלקת חקירות שוטרים?

אריה ביבי: הם רק מתחילים לחקור, משעים את השוטר.

אריה ביבי: ברגע שמשעים אותו, הנושא שלו מובא לדיון אצל ראש אכ"א, עם צוות, ואז מחליטים איזה חלק מהמשכורת הוא יקבל.

אריה ביבי: כל אדם מושעה כזה עשוי לקבל גם 40%, 50% מהמשכורת שלו.

אריה ביבי: לא רק זה, לאדם מושעה באופן אוטומטי נעצר הקידום במשטרה.

אריה ביבי: אדם מושעה, באופן אוטומטי כל השכונה שלו יודעת שהוא הושעה.

אריה ביבי: אדם מושעה, המשפחה שלו לא חיה את החיים כמו שצריך, כמו שהיא רגילה.

אריה ביבי: אני לא מדבר על שוטרים בעלי משפחות שבלאו הכי המשכורת שלהם היא 'על הפנים', והם צריכים לקבל חצי משכורת.

אריה ביבי: משום מה יש יד קלה במחלקת חקירות שוטרים, אדוני היושב ראש, להשעות אנשים.

אריה ביבי: אני הייתי רוצה שכמו שעושים לשרים, כמו שעושים לחברי כנסת, כמו שעושים לכל המשק, שעד שלא הוכחה אשמתו של אדם, הוא ימשיך בעבודתו.

אריה ביבי: מה קרה?

אריה ביבי: למה מפלים את השוטרים לכיוון אחר בכלל?

אריה ביבי: לצערי, יש אנשים שנמצאת בהשעיה, אם אני אגיד לך כמה זמן, זה מאוד מצמרר.

יעקב אדרי: זה לא רק זה.

יעקב אדרי: כל עבריין תוקע תלונה, ואז תוקעים את הכל.

אריה ביבי: אמרתי.

אריה ביבי: שש שנים, ארבע שנים, חמש שנים.

אריה ביבי: אני אתן לך שלוש דוגמאות רק בקצרה.

אריה ביבי: צחי בן חיים מנתניה.

אריה ביבי: שנתיים וחצי הוא היה מושעה.

אריה ביבי: אחרי שנתיים וחצי, במשך חצי שנה; חלק מזה היה במעצר, חלק מזה היה במעצר בית, ושנתיים, משהו כזה, היה מושעה, ומה ראית?

אריה ביבי: נסגר התיק.

אריה ביבי: מה עושים עם השנתיים וחצי האלה?

אריה ביבי: מה קורה עם המשפחה שלו?

אריה ביבי: מה קורה עם הבן אדם?

אריה ביבי: מה קורה עם הרגשות?

אריה ביבי: זה אחד.

אריה ביבי: שניים, השוטר אורן ששון מרחובות.

אריה ביבי: תוך כדי עבודה ביום העצמאות, בא נער, קבוצת נערים , אמרו לו 'תשמע, תזוז מפה', 'אני לא זז' ונתן נגיחה לשוטר בראש, הוא התנגד למעצר, האבא שלו בא, אמר 'אני אגיד אתכם למחלקת חקירות שוטרים', התלונן למחלקת חקירות שוטרים.

אריה ביבי: מה קרה?

אריה ביבי: השוטר נעצר, כל הקידום שלו נעצר ובסוף יצא זכאי, ואת הנער האשימו ואת אבא שלו האשימו.

אריה ביבי: מקרה שלישי; רונן שרעבי, משרת בתחנת יפתח, קצין יחידה.

אריה ביבי: אותו סיפור.

אריה ביבי: אזרח מתלונן עליו, נעצר הקידום שלו, מושעה, חוזר.

אריה ביבי: הבן אדם זכאי.

אריה ביבי: ראו זה פלא.

אריה ביבי: מה קורה פה?

אריה ביבי: אני רוצה לומר פה, ושלא יבינו לא נכון, אני לא מעודד שוטרים עבריינים, שיהיה ברור.

אריה ביבי: שוטר אלים, נתן מכה, זה משמעתי, אפשר לדון אותו.

אריה ביבי: אבל שוטר שמקבל שוחד, שוטר אחר, אני לא מעודד, צריכים לעצור אותו, צריכים להביא אותו למשפט וכולי וכולי.

אריה ביבי: אבל אני רוצה לומר לך, הנושא הזה מאוד לא נסבל.

אריה ביבי: ויותר לא נסבל שאתה בא למחלקת חקירות שוטרים, אתה מתקשר אליהם ואתה אומר אליהם 'רבותיי, חבר כנסת מבקש שתעבירו לו כמה אנשים מושעים', וזו זכותי לקבל בתור חבר כנסת, 'כמה תיקים יש לכם', הפכנו לסיקוריטטה.

אריה ביבי: בנושא הזה זה יותר גרוע מסיקוריטטה.

אריה ביבי: אני אשם.

אריה ביבי: אני הייתי ראש אגף כח אדם ולצערי לקחתי את כל החוקרים שלא היו אי-אי-אי והעברתי לשם.

אריה ביבי: אני אשם.

אריה ביבי: אני אומר לך, אדוני היושב ראש, אני אשם.

יעקב אדרי: המשפט שאמרת מאוד קשה.

אריה ביבי: אני מודה, אני אשם.

אריה ביבי: אני מוכן להיכנס לחקירה על זה, שלקחתי את הגרועים ושמתי אותם שם.

יעקב אדרי: זה לא הייתי אומר.

אריה ביבי: אסור להגיד את זה, אבל אני אומר לך את זה.

אריה ביבי: מה שקרה, קרה המצב הזה, המצב שאליו הגענו, המצב של לזרוק את התינוק עם המים, המצב שהגולם קם על יוצרו.

אריה ביבי: זה מצב לא נסבל.

אריה ביבי: יש לי הצעת חוק עכשיו, והצעת החוק אומרת; מכובדיי היקרים, אנשי מחלקת חקירות שוטרים, אם תוך חצי שנה בן האדם לא מורשע, אתם מחזירים אותו לאותו תפקיד, או לתפקיד אחר מקביל, ממשיכים לתת לו את המשכורת, נותנים לו את הדרגה ונותנים לו את כל הזכויות.

דוד אזולאי: וגם ציון לשבח.

אריה ביבי: אדוני, אתה מפריע לי.

אריה ביבי: אם תיתן לי, תאמין לי, אני יודע להסתבך בעצמי, ראית קודם.

אריה ביבי: אדוני היושב ראש, אני לא אומר ציון לשבח, אני אומר, תמשיכו לחקור אותו, אחרי חצי שנה, לא הוכחת כלום, תחזיר אותו לעבודה ותמשיך לחקור אותו כשהוא במשטרה.

אריה ביבי: אחרי חצי שנה.

דוד אזולאי: משפט סיכום.

אריה ביבי: יש עוד דבר אחד ואני מסכם.

אריה ביבי: יש גם טענות של שופטים בכל הארץ, טענות בדוקות, ואם מחלקת חקירות שוטרים יגידו לי שזה לא נכון, אני מוכן להוכיח להם, של אי דיוקים בפרטי חקירה.

אריה ביבי: אני לא אומר בכל החקירות, אני מדבר על מספר חקירות שהיו אי דיוקים של מחלקת חקירות שוטרים בפרטי החקירה.

אריה ביבי: אני רוצה להגיד לך שהחקירה של מחלקת חקירות שוטרים מצולמת ומתועדת, ובכל זאת יש להם אי דיוקים.

אריה ביבי: בזה אעשה הפסקה, לא מסיים.

דוד אזולאי: תודה רבה, אדוני.

דוד אזולאי: מה שאני מציע, למען הסדר הטוב, נציג מחלקת חקירות שוטרים, אדוני מעדיף לשמוע את כולם?

דוד אזולאי: אני הייתי רוצה רק לשמוע ממך הבהרה אחת, מה הנוהל, כאשר מוגשת תלונה למחלקת חקירות שוטרים, איך הפרוצדורה עובדת.

משה סעדה: אני אסביר את הפרוצדורה, רק אני אקדים.

משה סעדה: חבר הכנסת ביבי טען בלהט שבמחלקת חקירות שוטרים היד קלה על ההדק בעניין השעיות של שוטרים ושלא מסרו לו את הנתונים בדבר השעיות של שוטרים.

משה סעדה: הוא צודק, רק הוא פונה לכתובת הלא נכונה וצר לי.

משה סעדה: מחלקת חקירות שוטרים לא מטפלים בנושא ההשעיה כלל ועיקר.

משה סעדה: אין לנו סמכות כזאת.

משה סעדה: מי שמכיר את החוק יודע שהגורם היחיד שיש לו סמכות לטפל בהשעיה של שוטרים זה משטרת ישראל, והוא כמפקד, ראש אכ"א לשעבר, מן הסתם היה אמור לדעת את זה.

משה סעדה: אין לנו, לא סמכות של המלצה ולא סמכות של החלטה, הדברים ברורים, מוגדרים בחוק.

משה סעדה: לכן אני חושב שכל הנושא של ההשעיה לא קשור אלינו כלל ועיקר.

משה סעדה: הדבר היחידי, אדוני, שאנחנו כן עושים---

אריה ביבי: אל תלבש לי בגדי כבש, אתה נמר.

דוד אזולאי: חבר הכנסת אריה ביבי.

אריה ביבי: לא, אדוני, כי הוא נמר, הוא שם לי עור של כבש עכשיו.

משה סעדה: כשאנחנו עומדים בבתי משפט מול שוטרים מושחתים, שזה התפקיד שלנו, או שוטרים שלוקחים סכומים של מאות אלפי שקלים, או שמכים באלימות קשה, אז אנחנו באמת, כנמרים באים, רוצים להגן על הציבור ועל החברה הישראלית ועל האזרחים.

משה סעדה: רק לאחרונה, משולחן מחלקת חקירות שוטרים, מחר הולך להיות מוגש כתב אישום, בקרית מלאכי, שוטר שתקף אזרח בן 80, תוך כדי שהוא ביקש לשדוד אותו.

אריה ביבי: קודם תספר לי על השלושה שאני הצגתי פה.

אריה ביבי: באמת, נו.

דוד אזולאי: רבותיי, אני מבקש.

דוד אזולאי: חבר הכנסת, אריה ביבי, תרשה לי.

יעקב אדרי: אריה, תן לאלה שלא מהמערכת.

אריה ביבי: עדיף שיסתובבו עשרה פושעים בחוץ מאשר זכאי בפנים.

דוד אזולאי: חבר הכנסת ביבי, אפשרתי לך לדבר למעלה מרבע שעה ואף אחד לא הפריע לך.

אריה ביבי: אבל, אדוני, זה בדמי.

דוד אזולאי: תן לנהל דיון.

משה סעדה: הנוהל; אנחנו מקבלים תלונה, פותחים בחקירה.

משה סעדה: במקביל, משטרת ישראל, אם זו לא חקירה סמויה, מודעת לקיומה של החקירה, וההחלטה אם להשעות שוטר, לפטר שוטר, תלויה במשטרת ישראל.

משה סעדה: ככל שיש חומר ראיות, יש ראיות בלתי תלויות, אם למשל יש ציון ששוטר מקבל שוחד, לא ישאירו אותו במשטרה, לא ראוי שהוא יישאר במשטרה.

משה סעדה: או שוטר שמבצע מעשה מגונה בקטינה.

משה סעדה: במעשים מהסוג הזה משטרת ישראל, בדרך כלל זו החלטת מפכ"ל, מפטרים אותם.

יעקב אדרי: אגב, חבל שנציגי המשטרה לא נמצאים פה.

קריאה: ---אנשים שעושים את עבודתם נאמנה?

קריאה: עבריינים משתמשים בכם כנגד השוטרים.

דוד אזולאי: תקבלי רשות דיבור ותוכלי להגיד מה שאת רוצה.

אריה ביבי: אבל הוא מסב את השיחה לדברים אחרים.

דוד אזולאי: מר ביבי, יש לי הצעה.

דוד אזולאי: אדוני, אל תדבר.

דוד אזולאי: בבקשה, בוא נשמע את נציג מחלקת חקירות שוטרים.

אריה ביבי: כן, אבל יש דברים שקורים במהלך העבודה והוא מדבר על אונס.

אריה ביבי: אני מדבר על אונס?

אריה ביבי: אני מדבר על דברים שקרו במהלך העבודה.

דוד אזולאי: אבל בואו נשמע את הדברים.

דוד אזולאי: גם אם זה לא נח לנו, בואו נשמע את הדברים.

משה סעדה: מצב שני, המשטרה נדרשת לעניין עם סיומה של החקירה.

משה סעדה: ככל שמוגש כתב אישום, המשטרה, מחלקת המשמעת ואגף משאבי אנוש בודקים שוב האם נכון ששוטר, שהוגש נגדו כתב אישום על תקיפה, שוד, סמים, שוחד, האם שוטרים מהסוג הזה, ראוי שיישארו שוטרים במשטרת ישראל.

משה סעדה: בחלק מהמקרים היא מפטרת, בחלק מהמקרים היא מחליטה להשעות את השוטר עד סיומו של ההליך.

משה סעדה: כאשר בסיומו של ההליך בית המשפט מחליט או להרשיע, אז ודאי השוטר בדרך כלל מפוטר, אם הוא מזוכה, מחזירים אותו לשירות ומחזירים לו את השכר.

משה סעדה: אבל כל העניין הזה הוא לפתחה של משטרת ישראל בלבד.

משה סעדה: התפקיד שלנו, אדוני, זה לחקור את האירועים בצורה המהירה ביותר, היעילה ביותר ולהגיע למסקנות ובמידת הצורך להגיש כתבי אישום.

משה סעדה: עוד התייחסות אחת לדבריו של חבר הכנסת ביבי, לגבי דברים משמעתיים.

משה סעדה: החוק מגדיר מה דינו פלילי, מה דינו משמעתי.

משה סעדה: דברים פליליים מוגשים לערכאות פליליות, דברים משמעתיים עוברים למחלקת משמעת במשטרת ישראל, ויש שם הרכב של בית דין משמעתי, לכן אנחנו לא מטפלים בדברים משמעתיים, אלא מעבירים למשטרת ישראל.

משה סעדה: נקודה אחרונה.

משה סעדה: נאמרו פה אמירות קשות על חוקרי מחלקת חקירות שוטרים, שאמר חבר הכנסת ביבי.

משה סעדה: אני חושב שטוב להם שלא נאמרו משנאמרו.

משה סעדה: מי שמכיר ומי שקצת התוודע לחקירות מחלקת חקירות שוטרים יודע שהחוקרים הם החוקרים הטובים שיש וגם היעילות והמהירות של החקירות, אדוני, היא מהמהירות, ביחס למשטרת ישראל.

משה סעדה: רק ניתן נתון

משה סעדה: ,80% מהתיקים מסתיימים תוך שישה חודשים.

אריה ביבי: תספר לי קצת על הצניעות שלך.

יעקב אדרי: זה לא הופיע בדוחות שלכם ככה, וראיתי את הדוחות.

משה סעדה: זה מופיע גם בדוח של השנה, גם בדוח של שנה שעברה.

משה סעדה: אתה מוזמן להסתכל.

דוד אזולאי: אדוני נציג מחלקת חקירות שוטרים, אני מבקש לשאול שאלה ואני חושב שהיא שאלה חשובה.

דוד אזולאי: התחושה פה, לפחות מדבריו של חבר הכנסת ביבי, שיש פה איזה שהוא עינוי דין מסוים, שזה דבר שמתמשך הרבה זמן.

דוד אזולאי: השאלה שלי, למה זה?

משה סעדה: חקירה זה לא דבר שנעשה ביום ולא ביומיים, אדוני.

משה סעדה: לחקירה יש משך של זמן.

משה סעדה: גם כשחקירה מסתיימת, אדוני, אנחנו מחויבים לאפשר לצלם חומר חקירה, זכות שימוע, שזה עוד 30 יום, הוצאת תעודות חיסיון.

משה סעדה: כל הדברים הללו לוקחים זמן.

משה סעדה: אחרי שסיימנו את כל זה והגשנו כתב אישום, מי כאדוני יודע שתחנות הצדק במדינת ישראל טוחנות לאט.

משה סעדה: בתי המשפט לא פועלים בדיונים מהיום להיום, אלא יש---

דוד אזולאי: הטענה שבינתיים זה שאותו שוטר, שנמצא בחקירה במחלקת חקירות שוטרים, הושעה.

דוד אזולאי: נכון, לא על ידי מחלקת חקירות שוטרים, הוא הושעה ובהשעיה הוא מקבל, נדמה לי, חצי משכורת, מעוכב קידומו של השוטר.

משה סעדה: אם מדובר בשוטר שהוגש נגדו כתב אישום על שוחד---

אריה ביבי: איזה שוחד?

אריה ביבי: יש פה דוגמאות, נו.

אריה ביבי: למה אתה מסובב את העניינים?

יעקב אדרי: אם מוגש נגדו כתב אישום על שוחד, הוא צריך לעוף.

יעקב אדרי: אין ויכוח.

אריה ביבי: בדיוק, הוא עף מהמשטרה, על מה אתה מדבר בכלל?

אריה ביבי: אל תסיט את הנושא.

אריה ביבי: על שוחד אנחנו מדברים ?

אריה ביבי: על אונס?

אריה ביבי: תיקח את שלוש הדוגמאות פה.

דוד אזולאי: רבותיי, אני רוצה להביא לידיעתכם, מי שמדבר כאן בלי רשות, אנחנו פשוט נוציא אותו החוצה.

דוד אזולאי: יש גבול לסבלנות שלי.

דוד אזולאי: אדוני נציג מחלקת חקירות שוטרים, השאלה היא זאת, אני מבין את הפרוצדורה, את הביורוקרטיה, עד שאתם מסיימים הליך, אבל האם אי אפשר להגביל את זה בזמן?

דוד אזולאי: תשמע, לא יכול להיות, בסופו של יום אדם מתפרנס מעבודתו כשוטר, ברגע שהוא מושעה, מקפיאים את דרגתו, לא מקדמים אותו, לא מקבל משכורת, לא יכול לחזור ומדובר בדיני נפשות.

דוד אזולאי: השאלה אם אפשר שתהיה פנייה שלנו אליכם לזרז הליכים, לקבוע דד ליין של זמן ולהגיד 'עד כאן'.

משה סעדה: מה שאני מסביר לאדוני, ההליכים לא תלויים בנו.

משה סעדה: ההחלטה אם להשעות מישהו, זה משמעת.

משה סעדה: זירוז ההליכים לא תלוי בנו.

משה סעדה: אדוני, יש דברים שאנחנו חייבים בחוק.

דוד אזולאי: כמה זמן בממוצע לוקח תיק אצלכם?

משה סעדה: אדוני, 80% מהתיקים, זה מהסטטיסטיקות האחרונות, נגמרים תוך שישה חודשים.

משה סעדה: 80% מהתיקים.

משה סעדה: גם אחרי שסיימנו תיק, חלה עליי חובה ליידע את הנאשם, ואני חייב לאפשר לו, אל"ף, לצלם את החומר, בי"ת, 30 יום על פי חוק, עד שהוא בא עם סנגור שלו, עד שהוא מקיים הליך של שימוע, ואחרי הליך של שימוע אני חייב לתת תשובות גם לו וגם למתלונן.

משה סעדה: יש פרוצדורה.

משה סעדה: לאחר מכן צריך להוציא תעודות חיסיון, דהיינו אם יש חומר מודיעיני, צריך לפנות לשר המשטרה שיחתום על תעודות החיסיון.

משה סעדה: אדוני, הדברים הללו מורכבים, זה לוקח זמן.

משה סעדה: עם כל זאת, אנחנו משתדלים, מבינים, מודעים לעינוי הדין, מודעים לכך שמדובר באנשי משטרה וזה עינוי דין לא פשוט, ואחרי כל שוטר יש משפחה שלמה שמקבלת שכר וחיה מאותה משכורת.

משה סעדה: אחרי שאנחנו מודעים לכל זה, אנחנו עושים את הכל בצורה המהירה ביותר והיעילה.

משה סעדה: אנחנו יודעים שלפעמים נגרם לאותו שוטר עוול.

אריה ביבי: מר אדרי, למה לא עושים אותו דבר לראש עיר?

אריה ביבי: אתה מבין?

דוד אזולאי: תאמין לי שראש עיר עובר הליך יותר גרוע מזה.

יעקב אדרי: אני לא רוצה לספר לך מה עובר ראש עיר.

יעקב אדרי: תאמין לי, עזוב.

דוד אזולאי: מה שראש עיר ואיש ציבור עוברים, אף אחד מאיתנו לא מעז אפילו לקיים דיון על העניין הזה.

יעקב אדרי: אני רוצה בכל זאת לומר, הייתי סגן שר לביטחון פנים, ידידי ממחלקת חקירות שוטרים.

יעקב אדרי: יש לי כבוד רב למחלקת חקירות שוטרים, זה גוף חשוב וחיוני וטוב שהוא קיים.

יעקב אדרי: על זה אין ויכוח.

יעקב אדרי: בזמנו זה לא היה, ואני חושב שצריך שיהיה גוף שבודק עניינים בתוך המשטרה.

יעקב אדרי: אין לי בעיה עם זה.

יעקב אדרי: אבל כאשר אני ניגש לדוחות הישנים שלכם, אז נראו שם עוולות בלתי ניתנות להסבר.

יעקב אדרי: יכול להיות שזה השתפר, אולי בעקבות תגבור בכח אדם, בעקבות תגבור במשפטנים, בעקבות שינוי הרכב הצוות של מחלקת חקירות שוטרים, ואני לא רוצה חלילה להגיד מלה רעה, אני לא מסכים עם מה שאמר ידידי וחברי הטוב, אריה ביבי, שמכיר את זה מהפן שלו.

אריה ביבי: אתה לא מכיר כמוני, עם כל הכבוד.

יעקב אדרי: אני אמרתי שאני לא מכיר כמוך.

יעקב אדרי: אבל אני יוצא מתוך הנחה שבמחלקת חקירות שוטרים יש אנשים טובים.

יעקב אדרי: זו הנחת העבודה שלי, אבל כאשר אני מסתכל על הנתונים, הנתונים מאוד קשים.

יעקב אדרי: דבר נוסף, הייתי ראש עיר.

יעקב אדרי: היו אומרים לי השוטרים, 'פעם עבריין היה רואה בלש, היה עובר לצד השני.

יעקב אדרי: היום הבלש רואה את העבריין, הוא עובר לצד השני'.

יעקב אדרי: אתה מכיר את הסיפור הזה.

יעקב אדרי: הוא אומר לי 'תשמע, אני מאוד זהיר, אני לא רוצה לצעוק עליו, אני לא רוצה כלום', כי העבריין מנטרל אותו מיד, עורך הדין אומר לו 'תגיש תלונה למחלקת חקירות שוטרים' ומשתקים.

יעקב אדרי: ויש את המקרים האלה ואתם יודעים שזה קיים.

יעקב אדרי: אנחנו כמובן לא באים להגן, חלילה, לא על מקבלי שוחד, לא על נותני שוחד, לא שוטרים שמתעסקים בסמים.

יעקב אדרי: אלה צריכים לעוף מיד, אין לנו ויכוח, תעשו את זה גם מהר.

יעקב אדרי: אם שוטר סרח והוא אנס, צריך לעוף מהר, כמה שיותר מהר, עם דיני הראיות, תעשו את זה מהר, אם זה נכון.

יעקב אדרי: אבל אני מאוד מודאג מזה שנעשות עוולות לשוטרים.

יעקב אדרי: אני מאוד מודאג.

יעקב אדרי: שוטר שתקוע, אומר לי 'יעקב, תשמע, עבריין הגיש תלונה נגדי', עבריין.

יעקב אדרי: גם לזה הראש שלכם צריך לפעול, ואני מתאר לי שהוא פועל, אבל לדעתי משהו השתבש.

יעקב אדרי: העבריין היום הפך להיות מגיש תלונה, עורך דין ממולח, והם עושים את זה טוב, מגישים תלונה והנה תקעו אותו בקידום.

יעקב אדרי: אני יודע, אני מכיר את זה, כסגן שר, ומכיר את זה גם כראש עיר, מה הם עשו לשוטרים.

יעקב אדרי: עושים להם בית ספר.

יעקב אדרי: בשביל זה המשטרה איבדה את הסמכות שלה, איבדה את יראת הכבוד כלפיה ואנחנו רואים את התוצאות, שלאט לאט הפשע משתלט על המדינה.

יעקב אדרי: זה צריך להדאיג את כולנו.

יעקב אדרי: מה שאני מבקש, ואני מכוון לדעת היושב ראש, צריכים לקבוע כללי משחק בתוך מחלקת חקירות שוטרים, שאומרים שאם זו עברת אונס, אז צריך תקופת זמן כזו, אם אלה עברות פעוטות, שעבריין מתלונן שהוא נתן לו סטירה, אתה יודע מה?

יעקב אדרי: תעשו את זה מהר.

יעקב אדרי: את זה אפשר לבדוק.

יעקב אדרי: זה עבריין, הוא שור מועד, הוא עבריין מועד, תעשו את זה מהר.

יעקב אדרי: לא שאני מסכים עם זה, חלילה.

דוד אזולאי: חבר הכנסת אדרי, אני רוצה להגיד לך שהתקיים פה דיון אצלי בוועדה, בקשר לילד שהוכה על ידי שוטרים מכות אכזריות---

יעקב אדרי: צריך להשעות אותו מיד, אין ויכוח.

יעקב אדרי: שוטר שהכה ילד ועשה לו נזקים, צריך לעוף.

יעקב אדרי: אין לי בעניינים האלה, אבל אדוני היושב ראש, מה שהיושב ראש אמר, תנסו לקבוע כללי משחק שקובעים תקופות שבהן עיוות הדין הוא הכי קשה.

יעקב אדרי: השוטר יושב בבית, הוא מפרנס משפחה, יש לו אות קלון בחוץ, כי הוא מושעה, הוא תקוע בדרגה.

יעקב אדרי: את זה אתם צריכים לגמור כמה שיותר מהר ואני מציע שאולי, זה לדיון אחר שבו נחליט אולי לקבוע קטגוריות יחד איתכם שבהן נקבע בתקופה זו אתם ממצים תהליכים.

יעקב אדרי: אין דבר כזה שלא.

משה סעדה: תגובה קצרה לדברים.

משה סעדה: אנחנו מודעים לכך שיש מצבים שעבריינים מנסים לנצל את המערכת ואנחנו פועלים תוך ידיעה שכך קורה לפעמים ולכן אנחנו נזהרים.

משה סעדה: כדי למנוע את זה, נעשים מספר דברים.

משה סעדה: קודם כל, כאשר נחקר אזרח על תקיפת שוטר, באופן טבעי, כאשר שואלים אותו 'למה תקפת שוטר?' מה התשובה שלו?

משה סעדה: 'השוטר תקף אותי'.

משה סעדה: כעיקרון, אי אפשר אז להגיש כתב אישום כנגד אותו אזרח.

משה סעדה: כדי למנוע את זה יש הליך מזורז שפועל תוך שעה.

משה סעדה: המשטרה פונה אלינו, אנחנו תוך שעה סוגרים את התיק נגד השוטר ומאפשרים למשטרה להגיש כתב אישום כנגד האזרח במעצר עד תום ההליכים.

משה סעדה: זה נקרא 'נוהל אישור שפיטה', וזה נוהל מאוד מהיר כדי לא לאפשר לעבריינים לנצל את המערכת.

דוד אזולאי: הנוהל הזה יכול לעבוד גם על אזרח מן השורה, לאו דווקא עבריין.

משה סעדה: כן, כל אזרח שמגיש תלונה נגד שוטר, והמשטרה רוצה להגיש נגדו מעצר עד תום ההליכים, אנחנו בודקים את זה במיידי מול המשטרה.

אריה ביבי: אתה מוכן לתת לי דוגמה אחת של אחד שתוך שעה?

משה סעדה: כן, זה נעשה כל יום בעשרות.

משה סעדה: מה שאני רוצה להגיד לגבי יעדים ומדדים.

משה סעדה: כל תיק במחלקת חקירות שוטרים לפי הנוהל אמור להיחקר תוך שלושה חודשים, אחרי חקירה אנחנו מחלקים את התיק לפרקליטים ופרקליט צריך לתת החלטה תוך חודש.

משה סעדה: עד 30 יום הוא נותן החלטה.

משה סעדה: זה סד הזמנים והיעדים המדודים של מחלקת חקירות שוטרים, אני חושב שהם יעדים---

דוד אזולאי: תודה רבה.

דוד אזולאי: גב' איילת גלעם, שהיא מתמחה במשרד עורכי דין, מבקשת לדבר.

דוד אזולאי: היא עוסקת בנושא זה.

איילת גלעם: אני ממשרד של עורך דין שרון נהרי וברצוני להעלות מספר נקודות.

איילת גלעם: אני אפתח דווקא במבנה של מחלקת חקירות שוטרים, שלדעתי יש בעיה חמורה, אין הפרדה ראויה בין היחידה החוקרת לבין הפרקליטות.

איילת גלעם: לא בכדי יש הפרדה מאוד ברורה כשזה נוגע לפרקליטויות אחרות ולמשטרה.

משה סעדה: במה אין הפרדה?

איילת גלעם: תיקים נמצאים במשטרה, עוברים לפרקליטות, פרקליט מקבל את התיק, הוא לא מעורב ביחידה החוקרת.

איילת גלעם: זה לא מה שקורה במחלקת חקירות שוטרים, וזה חמור.

איילת גלעם: אני אתן כמה דוגמאות מאוד מאוד חמורות.

איילת גלעם: לא ייתכן שפרקליטים, לרבות סגן בכיר למנהל מחלקת חקירות שוטרים, מגיעים ביחד עם היחידה החוקרת, בשלב החקירתי, לבית של מתלוננת שלא רוצה בכלל להגיש תלונה, כדי לבוא ולקחת אותה למחלקת חקירות שוטרים.

איילת גלעם: בחורה בת 18, 19, עם לחץ מאוד מאוד פסול, באים אליה לבית שלה, פרקליטים, ביחד עם היחידה החוקרת, כדי לבדוק תלונה בנוגע לשוטר על מעשים מגונים ואונס.

איילת גלעם: יתרה מזאת, היא זועקת על אחד המקרים של יחסי מין איתו, שהיא לא מאשימה איתו, היא לא התנגדה, היא לא אמרה שום דבר, היא לא רוצה להגיש תלונה על זה, ומחלקת חקירות שוטרים מחליטים להגיש כתב אישום על אינוס כלפי אותו שוטר, באופן מאוד מאוד בוטה.

איילת גלעם: עדים של אותו שוטר מתדפקים על דלתות מחלקת חקירות שוטרים, השכם והערב, לתת עדות, ולא מקבלים אותם.

איילת גלעם: מקבלים באופן חד צדדי רק עדים כנגדו.

איילת גלעם: זה רק מקרה אחד.

איילת גלעם: זה גובל בשיבוש וזה חמור ביותר.

איילת גלעם: דבר נוסף, מבחינת בקרה.

איילת גלעם: אין גוף שמפקח על מה שקורה ביחידה החוקרת.

איילת גלעם: אני אתן מספר דוגמאות.

איילת גלעם: שוטר שמגיע ולפני האימות מבקש להיוועץ עם עורך דין, מאיימים עליו 'אני אעצור אותך עכשיו, אם אתה לא תשתתף באימות'.

איילת גלעם: שוטר שזועק לעשות פוליגרף ועורך הדין שלו, שיודע שזה לא קביל ויש עם זה בעיות, מבקש ודורש שלא ייעשה לו, והוא ממליץ לו שלא יעשה פוליגרף, אז החוקרים מתקשרים באופן אישי לשוטר ואומרים 'עכשיו אנחנו נרשום שאתה זה שמתנגד', עד כדי כך שהמשרד שלנו צריך להוציא בקשה פורמלית שאנחנו המתנגדים ולא הוא.

איילת גלעם: זה שיבוש.

איילת גלעם: אחר כך, להגיש מסמך כזה בבית משפט, זה מסמך שקרי.

איילת גלעם: הוא לא מתנגד, הוא זועק שהוא רוצה, אנחנו אומרים לו שלא.

איילת גלעם: לבוא ולומר לו, מאחורי הגב שלנו, 'אנחנו נבוא ונגיד שאתה התנגדת, זה לא חוקי לעשות דבר כזה וזה גם גובל בשיבוש'.

איילת גלעם: דבר נוסף שאני רוצה להעלות.

איילת גלעם: קודם כל העניין של מעצר שוטר.

איילת גלעם: אני אולי אשאיר לךְ יותר לדבר על זה.

איילת גלעם: אין צורך לעצור שוטר בפרהסיה, בתחנה, ולאחר מכן גם בחניון, כשגם עבריינים רואים וגם כפופים רואים, ובזה להרוס קריירה שלמה של בן אדם.

יעקב אדרי: ואחרי זה אתם סוגרים את התיק.

משה סעדה: בתיק הזה הוגש כתב אישום נגד השוטר בגין עברה של אינוס.

איילת גלעם: אני לא מדברת על אותו אחד, אני לא מדברת---

דוד אזולאי: רבותיי.

איילת גלעם: על מקרה האינוס המאוד חמור, שאני אפילו לא המשכתי---

דוברת: אתה טועה---

דוד אזולאי: סליחה, גברתי.

דוד אזולאי: זו פעם אחרונה שאני מזהיר אותך.

איילת גלעם: אני אעשה קצת סדר ואני גם אחשוף שבמקרה של מעשים מגונים ואינוס אני דיברתי על המקרה של השוטר ע.ק., על המקרה שדיברתי על המעצר, דיברתי על המקרה של ח.

איילת גלעם: ועוד מקרים שאני מעדיפה לא לחשוף, כי זה בשלב מאוד טרומי כרגע.

משה סעדה: הוא גנב מחמיו.

איילת גלעם: הוא לא גנב.

איילת גלעם: אם תהיה מקצועי, אז בעצמך תגיד שהוא חשוד.

איילת גלעם: זה רק מראה מאיפה הגישה שלכם נובעת.

קריאה: בבקשה, אתה שומע מה הוא אמר?

קריאה: שהוא גנב כסף מחמו.

קריאה: הוא כבר האשים אותו.

איילת גלעם: הרי גם פרקליט בבית משפט אומר שהוא חשוד.

דוד אזולאי: רבותיי, זה לא המקום, זה לא הזמן.

דוד אזולאי: אני לא מנהל כאן חקירות, עם כל הכבוד.

דוד אזולאי: עד כאן.

איילת גלעם: אם היה לי את הזמן, הייתי מעלה עוד המון דברים פסולים בעניין של ק' ובעניין של ח' ובעוד מקרים.

דוד אזולאי: יש לי בקשה אלייך.

דוד אזולאי: למען הסדר ולמען האתיקה, זה לא הגון להעלות כאן שמות של אנשים שלא נמצאים פה.

איילת גלעם: ביקשתי את אישורם.

דוד אזולאי: אני מבקש, אני לא מאשר את זה.

דוד אזולאי: עם כל הכבוד, זה שקיבלת את אישורם, אני לא יודע מה האנשים האלה, אנחנו לא יכולים להעלות פה את הדברים.

איילת גלעם: אין לי בעיה שיימחקו השמות, רק שיהיה ברור שמקרה אחד דובר על מעשים מגונים ואונס וזה לא אותו מקרה של המעצר של שוטר אחר.

איילת גלעם: דבר נוסף, אחרון, שאני רוצה להעלות זה מקרים שמגיעים למשרד שלנו ולאחרונה זה נהיה נפוץ, גורמים עבריינים שבעקבותיהם נפתחות תלונות כנגד שוטרים.

איילת גלעם: אותם עבריינים שבמקרה אותו שוטר גם פעל נגדם לפעמים במשך תקופה ארוכה, ובמקרים רבים החומר שכנגד השוטר זה רק העדות של הגורם העברייני, ללא כל חיזוק, ללא כל סיוע, ובכל זאת אתם בוחרים לפתוח תיק, להרוס קריירות של אנשים, לתת לגורמים העבריינים יד.

דוד אזולאי: את אומרת שהם מחליטים לפתוח תיק.

דוד אזולאי: מה זה, הם קובעים אם לפתוח תיק או לא לפתוח תיק?

דוד אזולאי: אם יש ראיות , פותחים תיק, ואם יש מספיק ראיות, אז גם מגישים כתב אישום, הם לא עושים את זה, הם מגישים את זה לפרקליטות.

איילת גלעם: זה בדיוק מה שאני אומרת, שאין הפרדה בין היחידה החוקרת לפרקליטות.

איילת גלעם: אין גוף אחד שלם שאין עליו בכלל ביקורת, אין למי לפנות כשמשהו שם משובש.

איילת גלעם: זה גובל ממש בשיבוש.

איילת גלעם: רק משפט אחרון, דווקא בזמן שהפשע גואה בישראל ודווקא בזמן שמשטרה צריכה להיות חזקה ולקבל גיבוי, אותם גורמים עברייניים מגישים תלונות השכם והערב ואין מי שיעזור לאותם שוטרים.

איילת גלעם: שוטרים יפחדו בישראל לעשות את עבודתם וגם הציבור ישלם מחיר על זה.

דוד אזולאי: תודה רבה.

דוד אזולאי: גב' חורש שושנה?

שושנה חורש: אני האמא של השוטר שאדון סעדה כרגע צעק בריש גלי שהוא גנב כסף מחמו, כשעדיין המצב נמצא בחקירה, ובריש גלי לפני כולם פה, הוא צעק 'הוא גנב כסף מחמו'.

דוד אזולאי: אני לא שמעתי, אבל לא חשוב.

שושנה חורש: שמעתם?

מספר דוברים: כן, שמענו.

יעקב אדרי: רגע, החם הגיש תלונה?

שושנה חורש: לא, החם לא הגיש תלונה, יש לנו יחסים טובים עם החם.

איילת גלעם: גורם עברייני הגיש תלונה.

שושנה חורש: גורם עברייני הגיש תלונה.

דוד אזולאי: אני לא אכנס לפרטים ולא רוצה להיכנס לפרטים.

שושנה חורש: אני מבקשת, מתחננת, תן לי לדבר.

דוד אזולאי: גברת, בבקשה, אני נותן לך לדבר.

דוד אזולאי: יש לך שלוש דקות, תתחילי.

שושנה חורש: ב-9.6 נעצר הבן שלי בתוך התחנה, בפני כולם, ראש צוות בילוש, בפני כל הכפופים שלו, 'תוציא את הדברים מהכיסים, תרים ידיים, מהר, מהר', הקצין שלו אומר 'למה ככה?

שושנה חורש: למה ככה?' הוא אומר לו: 'אתה אל תתערב, אתה אל תתערב'.

שושנה חורש: במקביל, הביאו אותו אליי הביתה, החוקר חיפש בתוך הארון, מצא מסמכים מסוימים, לוקח מזכר, רושם את המסמכים, לוקח את האקדח המשטרתי מתוך הארון, אבל הוא לא דואג לרשום אותו במסמכים.

שושנה חורש: אני אומרת לו 'סליחה, למה אתה לא דואג לרשום את האקדח בתוך המסמכים?

שושנה חורש: ' 'אה, באמת?

שושנה חורש: שכחתי', אמרתי לו 'סליחה, חוקר שמכבד את עצמו שוכח לרשום דבר כל כך חשוב?

שושנה חורש: ' במקביל, בשעה שהריצו אותו למגרש הרוסים, לחקירה, ונעצר עם העבריינים, זימנו את חמיו לתחנה, במחלקת חקירות שוטרים, ואמרו לו, 'אתה יודע מי הפורץ?

שושנה חורש: הפורץ זה החתן שלך, אדון דוד, הפורץ הוא החתן שלך', אמר להם 'איך אתם אומרים לי דבר כזה?

שושנה חורש: ' הוא בכה כמו תינוק, 'אני חולה לב, אני גבר בן 60, איך אתם מעזים להגיד לי דבר כזה?' זה עדות של חמיו, אדוני.

שושנה חורש: אמרו לו 'אנחנו מאורגנים, יש פה רופא', כלומר 'תירו בו ותביאו שח"ל'.

שושנה חורש: בהמשך העבריין, יש לי תאריכים מוסכמים עם כתובות, עד החודש האחרון הוא פורץ, הוא גונב, הוא נוסע במהירות מוגברת של 140 קילומטר לשעה במקום 40, 60, הוא משוחרר.

שושנה חורש: אתה יודע מה הוא אמר להם?

שושנה חורש: 'אני טעון הגנה, תיזהרו, אני מתקשר למחלקת חקירות שוטרים'.

שושנה חורש: 'אני תוך שעתיים יוצא, אין לי בעיה, יש לי עדות'.

שושנה חורש: אדון סעדה, הוא לא גנב, לי יש ארבע דירות.

שושנה חורש: לא חסר.

שושנה חורש: דרך אגב, שינו גם את הסכום.

שושנה חורש: במחלקת חקירות שוטרים יצא אלכס אור בהצהרה בתקשורת, 'נגנבו 46,000 דולר ובין 6,000 ל-8,000 יורו'.

שושנה חורש: חמיו אומר 'לא היה לי', ובמטה הארצי אמרו חצי מיליון שקל.

שושנה חורש: מעניין, אם הייתי משקיעה את זה בשוויץ, הסכום לא היה עולה כל כך מהר.

שושנה חורש: איך זה ייתכן שהסכום השתנה?

שושנה חורש: יותר מזה, אני רק מקווה, סעדה, מלב אל לב, רק שלא תנקום בו.

שושנה חורש: רק שלא תנקום בו.

שושנה חורש: אני פונה אליך מלב אל לב, יש משפחות, יש ילדים, הרסתם שלוש משפחות, את המשפחה של הבן שלי, את המשפחה של חמי ואת המשפחה שלי.

שושנה חורש: אין לי לילה שאני ישנה רצוף.

שושנה חורש: רק שלא תנקום.

איציק אלפסי: יושב ראש הוועדה, חברי הכנסת, חברי הוועדה.

איציק אלפסי: אני בן 28, שירתתי במשטרה שש שנים, התגייסתי כסוכן סמוי, בין היחידים במדינה ששימש כסוכן סמוי בתוך עיר הולדתו, כנגד עבריינים שלמעשה גדלו איתו.

איציק אלפסי: אחרי הפעילות נעצרו 16 סוחרי סמים, נכנסו לכלא לתקופות שונות, שירתתי כבלש בימ"ר ירושלים, לאחר מכן ראש צוות ובסוף חוקר נוער.

איציק אלפסי: במהלך השירות שלי, בשנת 2003, אני מספר את זה כי זה על עצמי וחשוב שתדעו כי זה לדוגמאות הבאות, נכנסתי לחיפוש בבית של סוחר סמים אמריקאי שברח לארץ, על מנת למכור פה את הסמים, כי שם הוא היה מבוקש.

איציק אלפסי: בחיפוש בבית התגלתה מעבדת סמי הידרו, בחדר נוסף היו אמורים להיות סמים אחרים, הוא התנגד לחיפוש, תקף אותי, שבר לי שתי שיניים, פצע אותי בפנים ובראש.

איציק אלפסי: במהלך ההשתלטות עליו, מן הסתם במכות, כמו במלחמה, שני הצדדים נפגעים, שני הצדדים נפצעים, גם הוא נפצע, הוא שבר צלע, אני שברתי שתי צלעות.

איציק אלפסי: לא הסתרנו את זה, רשמנו דוחות, רשמנו בדיוק מה שהיה.

איציק אלפסי: לאחר מכן, בהמלצת העורך דין שלו ויחד עם העורך דין שלו הוא מגיש תלונה במחלקת חקירות שוטרים.

איציק אלפסי: ועכשיו אני רוצה לנקודות שרשמתי שאני רוצה להתייחס אליהן, אותן נקודות שמראות שיוצרים חממה לעבריינים לחיות כאן במדינה, ומחלקת חקירות שוטרים כמגנם ועוזרם לבצע את הפעולות שלהם וכך לחמוק מדין.

איציק אלפסי: מה שקורה, אישור שפיטה נקרא אצלנו במשטרה 'איסור שפיטה'.

איציק אלפסי: אותו אישור שפיטה שהוא טוען, אני אסביר לך מה זה.

איציק אלפסי: עבריין שביצע עברה, פרץ לבית, היה תצפיתן משטרתי שזיהה את הפריצה ועוד עוקב רגלי שראה את הפריצה.

איציק אלפסי: העבריין נעצר במקום, נלקח לחקירה.

איציק אלפסי: אחרי החקירה, יומיים, שלושה, ארבעה, שבוע, הוא משתחרר, המשטרה מחליטה להגיש כתב אישום, הם צריכים אישור שפיטה ממחלקת חקירות שוטרים.

איציק אלפסי: בהמלצת עורך הדין של אותו עבריין, ואני היום עובד במשרדי עורכי דין ואני רואה עורכי דין שעושים את זה, 'אדוני, תגיש תלונה במחלקת חקירות שוטרים'.

איציק אלפסי: אחרי שהוא מגיש תלונה במחלקת חקירות שוטרים, והיום זה לא בעיה להשיג חוות דעת רפואיות, אתה הולך למרל"ם, אומר שכואב לך הראש או שכואב לך הצוואר, בעקבות בעיטה שחטפת במהלך מעצר, ומביא אותם לחברים הנכבדים, שעושים את הנוסחה הבאה; תלונה חוות דעת רפואית = שוטרים עבריינים שמכים פורצים, גנבים, סוחרי סמים.

איציק אלפסי: הם לא נותנים אישור שפיטה למשטרת ישראל עד שייגמרו ההליכים נגד המשטרה.

איציק אלפסי: השוטרים נחקרים.

איציק אלפסי: מן הסתם אתם יודעים כמה זמן לוקח להם לחקור, כמה זמן לוקח להם, במידה ויוגש כתב אישום כמה זמן לוקח לבתי המשפט לגמור את הסיפור ובשורה התחתונה, שוטר אחרי שנתיים-שלוש יוצא בזיכוי מוחלט ורק אז יש אישור שפיטה לאותו עבריין שפרץ לבית.

איציק אלפסי: עכשיו בוא תסביר לי איך אותו תצפיתן אחרי ארבע-חמש שנים יעמוד בבית משפט ויספר איך הוא זוכר את מה שהוא ראה לפני ארבע-חמש שנים, וזה התרגיל הטקטי שהיום נוקטים עבריינים באמצעות מחלקת חקירות שוטרים.

איציק אלפסי: זה אישור השפיטה.

איציק אלפסי: במקרה שלנו, אותו עבריין החזיק 400 מיקרו-טריפים.

איציק אלפסי: להזכיר לך, אדוני, כל כדור כזה יכול להרוג בן אדם, 50%-50%.

איציק אלפסי: הוא לא נשפט, הוא לא אזרח ישראל, הוא זכה להגנה מהמדינה מכיוון שהוא היה עד במשפט, בעקבות התלונה שהוא הגיש.

איציק אלפסי: במהלך המשפט חוקר מחלקת חקירות שוטרים הודה שהמתלונן שקרן, הודה שהוא לא מאמין לו, לחלק הראשון, אך לחלק השני הוא מחליט שכן.

איציק אלפסי: אנחנו יצאנו זיכוי מוחלט, השופט האמין לכל מלה.

איציק אלפסי: זה קרה ב-2006, אנחנו ב-2009, היום סוחר הסמים הזה מסתובב חופשי, ללא כתב אישום וללא טיפול משטרתי.

איציק אלפסי: עיכובי דרגה.

איציק אלפסי: ברגע שמוגשת תלונה ונפתחת חקירה כנגד שוטר, הוא מעוכב דרגה.

איציק אלפסי: אני אסביר לך איך מתבצעים שיבוצי הכוחות במשטרת ישראל, כמי שהיה ראש צוות בילוש.

איציק אלפסי: יש לי פעילות על גנבי רכב---

דוד אזולאי: תסכם בבקשה.

איציק אלפסי: אני אגיד לך שבעקבות עיכובי דרגה של מחלקת חקירות שוטרים, ואני יודע שהם לא אחראים על השעיית שוטרים, זה נכון, זה אגף כח אדם של משטרת ישראל, היום השוטרים מחליטים לא לבצע פעולות כאלה ואחרות, לא משתבצים לצוותי מעצר כי הם מפחדים שתוגש נגדם תלונה, מקרים של אלימות כשאתה נוסע בנסיעה מנהלתית, מהבית לעבודה או בחזרה ורואה מקרה אלימות, או מקרה פריצה, אתה מוריד את הראש, עוצם עיניים, על מנת לא להתערב.

איציק אלפסי: אין חתירה למגע, והכל בעקבות ההתנהלות של מחלקת חקירות שוטרים.

אביגיל שררה: אני מנהלת כללית ארגון נשות השוטרים והסוהרים.

אביגיל שררה: יש 17,000 חברים בארגון שלנו ואני רוצה לברך את חבר הכנסת אריה ביבי שבעצם מביא אותנו לסדר היום הציבורי.

אביגיל שררה: תודה רבה על כל מה שאתה עושה, תודה רבה שאנחנו פה.

אביגיל שררה: אני עוברת יחד עם כל השוטרים, גם סוהרים פה, אבל אנחנו לא מדברים עכשיו על סוהרים, את כל הסבל שהם עוברים, גם את עיכובי הדרגה, וגם בסוף שהם בחוץ בגלל אי סיום חקירת מחלקת חקירות שוטרים.

אביגיל שררה: אני חושבת שחבר הכנסת ביבי אמר בעצם את כל מה שיש לנו בלב ואני אקצר בדבריי, כי אני רוצה לתת מהזמן שלי לעדות חיה של הזוג הזה שאיתי, שהוא שוטר שאוטוטו כבר לא במשטרה, וזה יותר חשוב לי מאשר שאנחנו נדבר.

אביגיל שררה: העדות החיה הזאת תבוא ותגיד מהבטן של הזוג הזה, שכואב את הכאב של חקירת מחלקת חקירות שוטרים.

ניר זאב: אני אגיד את זה מהכיוון זה.

ניר זאב: אני קצת שוטטתי באינטרנט שלשום וראיתי שהתקיפה של מחלקת חקירות שוטרים היתה מכיוון אחר בשנים האחרונות.

ניר זאב: טענו נגד מחלקת חקירות שוטרים שהוא לא מגיש מספיק כתבי אישום, שהוא דווקא לטובת השוטרים, שהוא סוגר כביכול הרבה תיקים.

קריאה: זה מה שאומר שהאמת כנראה באמצע.

ניר זאב: אני סבור שדווקא הלחץ הזה גרם לחוקרי מחלקת חקירות שוטרים ולמקבלי החלטות במחלקת חקירות שוטרים להיות לפעמים בתיקים מסוימים עם יד קלה על ההדק, וזה יצר אצלם מצב שבחינה של ראיות היא לא בחינה, החקירה היא לא חקירה.

ניר זאב: אני יכול לתת לכם דוגמה, לשוטר שאני ייצגתי בשלוש השנים האחרונות, הוא זוכה שלוש פעמים, פעם אחת בבית משפט ופעמיים בבית דין למשמעת, והשוטר הזה אמר בפעם השלישית להרכב השופטים, בחקירה הנגדית שלו, 'חבר'ה, אני כבר שוטר עיוור.

ניר זאב: אני הולך ברחוב ואני כבר לא רואה עברות'.

ניר זאב: זה מה שיצר המצב, כיוון שהיום כל עבריין זוטר יודע שתלונה למחלקת חקירות שוטרים מביאה למצב שבו אני לא מקבל דרגה, וזה מה שקרה בשלוש השנים האחרונות.

ניר זאב: זה פשוט רדף תיק אחרי תיק.

ניר זאב: אגב, רוב התיקים, בתמיכה למה שחבר הכנסת אריה ביבי אמר, הם תיקים של תקיפה סתם, של תקיפה גורמת חבלה ממשית, תיקים שהולכים או לביד"ם, או לבתי משפט שלום ברחבי המדינה.

ניר זאב: אני סבור, מהיקף התיקים שראיתי, בעשור שאני מייצג, 40% מהתיקים הם כאלה ותיקים כאלה, לא ייתכן שלפעמים ישכבו תשעה חודשים ושנה.

ניר זאב: זה לא קשור לתעודות חיסיון, לא קשור לכלום, ואני ראיתי הצהרה של ראש מחלקת חקירות שוטרים הקודם שאמר שתיקים בדרך כלל תוך שלושה חודשים מובאים לסיכום ולדין.

ניר זאב: וזה לא קורה.

ניר זאב: והחבר הנכבד לידי גם יסביר לגבי העניין הזה.

ניר זאב: אני מבקש לציין עוד דבר אחד.

ניר זאב: אני רואה מחדלי חקירה דווקא במחלקת חקירות שוטרים, שכביכול אמור להיות צוות מצומצם ויותר מקצועי, מחדלי חקירה אלמנטריים.

ניר זאב: דיברו פה קודם על זכות ההיוועצות בעורך דין.

ניר זאב: מאיימים ולא נותנים את זכות ההיוועצות.

ניר זאב: ואני חייב להגיד לכם ששוטרים הם הנחקרים הכי גרועים, הם מגיעים לחקירה והם מתנהגים כמו אינפנטילים.

ניר זאב: אני פשוט לא האמנתי כשנתקלתי בזה בהתחלה, כי הייתי קצין משטרה, הייתי תובע והייתי ראש משרד חקירות, וכשהגעתי לצד השני, אני פשוט לא האמנתי למה שאני רואה.

ניר זאב: יש מצבים, אתם לוקחים אפילו קטטה במועדון, זה מצולם בווידיאו, נכון?

ניר זאב: מה הבעיה לקחת את קלטת הווידיאו ולראות מה קרה שם?

ניר זאב: לא לחקור 20 עדים ולשמוע 10 כאלה ו-10 כאלה.

ניר זאב: לא עושים את זה.

ניר זאב: אלה מחדלי חקירה שפוגעים בכל ההליך עצמו.

ניר זאב: משום מה אני רואה ריכוז כזה דווקא במחלקת חקירות שוטרים ואני שואל את עצמי למה, זה לא צריך להיות כך.

אודי אילוז: אני עשר שנים משרת במשטרת רמלה, שלוש שנים בלש ושבע שנים רכז מודיעין.

אודי אילוז: לפני שנה וחודשיים נפלו עליי השמים, חקרו אותי במחלקת חקירות שוטרים, באו, לקחו אותי מהתחנה, עשו הצגה, קראו לכל השוטרים, לקחו אותי מלמעלה, להשפיל אותי, לקחו אותי לחקירה של 12 שעות, תוך כדי קללות, השפלות, בלי אוכל, בלי מים, כל מה שביקשתי, השפילו אותי, קיללו אותי, אבל זו לא הנקודה.

דוד אזולאי: על מה?

אודי אילוז: חקרו אותי על גורם עברייני שהגיש תלונה שאני אמרתי שהוא עובד עם המשטרה.

אודי אילוז: אותו גורם עברייני הגיש עשרות תלונות נגד שוטרים.

אודי אילוז: אני בעצמי, עוד לפני החקירה, התרעתי בפני מחלקת חקירות שוטרים ראשון, שאותו גורם מנצל, שוטרים מפחדים ממנו, כל שוטר שהוא הוא מגיש תלונה, אפשר לבדוק שהוא הגיש עשרות תלונות.

אודי אילוז: חקרו אותי לפני שנה וחודשיים.

אודי אילוז: אין במחלקת חקירות שוטרים כלום, אני לא עשיתי שום דבר, מה שקורה, הם ראו שנגמר לי החוזה המשטרתי, הם מושכים את התיק שנה וחודשיים, אין כלום, לא ביצעתי שום עברה, הם יודעים גם שאין עברה.

אודי אילוז: עורך הדין שלי פנה כמה פעמים, מפקד המחוז פנה לראש מחלקת חקירות שוטרים, מפקד המרחב פנה לראש מחלקת חקירות שוטרים, היום אני פוטרתי מהמשטרה בגלל שהתיק פתוח שנה וחודשיים.

אודי אילוז: היום זרקו אותי עם ארבעה ילדים ואין לי איך לפרנס אותם.

אודי אילוז: לא עשיתי כלום, סך הכל עשר שנים שירתתי במשטרה.

אודי אילוז: בגלל שמחלקת חקירות שוטרים מושכים את התיק שנה וחודשיים, שולחים אותי הביתה.

אודי אילוז: זו התשובה.

אודי אילוז: עשר שנים, שוטר מצטיין, פעמיים מצטיין תחנתי, נתתי כל מה שיש לי, הייתי מגיע ראשון, הולך אחרון הביתה.

אודי אילוז: בחיים לא עשיתי כלום, אין לי עברת משמעת אחת, מפקד המחוז רוצה אותי, מפקד המרחב רוצה אותי, הם בדקו מול מחלקת חקירות שוטרים ומחלקת חקירות שוטרים העבירו פרשנות למשטרה, עשו ממני מחבל ובגלל שהתיק פתוח, שולחים אותי הביתה.

אודי אילוז: לפני שבוע הלכת הביתה, עם ארבעה ילדים, בגיל 33, וכלום לא עשיתי.

דוד אזולאי: לא הוגש נגדך כתב אישום?

אודי אילוז: כלום, כלום, שנה וחודשיים כלום.

אודי אילוז: אני מתחנן שיהיה כתב אישום, שאני אוכל לראות את הצדק שלנו.

רונית אילוז: שישפטו אותנו, שמישהו ישפוט אותנו.

רונית אילוז: אי אפשר, אי אפשר---

אודי אילוז: אין לנו כלום, עם ארבעה ילדים אני זרוק ואין לי מה לעשות.

אודי אילוז: ואני ברחוב צריך להסתובב כעבריין וכל השוטרים נותנים גיבוי, בגלל שהתיק פתוח שנה וחודשיים אני בחוץ מלפני שבוע.

אודי אילוז: אמרו לי שברגע שייגמר התיק, תבוא ונדבר.

אודי אילוז: כל המפקדים רוצים אותי, אין לי עברת משמעת אחת, עורך הדין שלי פונה למחלקת חקירות שוטרים עשרים פעם, והממ"ז פונה למחלקת חקירות שוטרים ובסך הכל הם מושכים את התיק בגלל שנגמר לי החוזה.

אודי אילוז: הניצחון של מחלקת חקירות שוטרים שאני אלך הביתה.

אודי אילוז: לא ביצעתי עברה פלילית, לא ביצעתי שום עברה.

אודי אילוז: שנה וחודשיים אין כלום.

אודי אילוז: היום אני זרוק ברחוב עם ארבעה ילדים.

אודי אילוז: ההשפלה שכבר יש לי ברחוב, שכל העבריינים צוחקים עליי, שאותו גורם עברייני שהגיש עליי תלונה הולך בגאווה וכל השוטרים מפחדים לבדוק אותו.

אודי אילוז: אפשר לבדוק בנתון, מאז שעזבתי את מודיעין רמלה לפני שנה וחודשיים, התפוקות ירדו ב-40%.

אודי אילוז: שוטרים היום לא חותרים למגע.

אודי אילוז: שוטרים אומרים לי 'אודי, מהמקרה שלך אנחנו לא בודקים עבריינים'.

אודי אילוז: אפשר לבדוק בנתונים.

אודי אילוז: הממ"ז עשה ביקורת והוא לא מאמין, הוא אומר למפקד התחנה 'מה, אודי היה כמו ארבעה רכזים?

אודי אילוז: ' כן, עבדתי כמו ארבעה רכזים, אבל היום הרכזים לא רוצים לעבוד, שוטרים לא רוצים לעבוד.

אודי אילוז: אני מבקש, לא עשיתי כלום, שנה וחודשיים תיק מחלקת חקירות שוטרים פתוח ואין שום דבר.

אודי אילוז: שוטר מצטיין, אפשר לראות את התעודות שלי פה, ומפקד המחוז פנה לראש מחלקת חקירות שוטרים, הוא אומר לו 'התיק, אין כלום, אין פה, אין פה...'.

אודי אילוז: שנה וחודשיים, אין פה, אין פה.

אושרה אסף: אני, למעלה מ-17 שנה, עוסקת בעניין של מחלקת חקירות שוטרים.

אושרה אסף: התפקיד שלי זה לבדוק איפה מחלקת חקירות שוטרים נכשל ואני לא נותנת את הדוגמאות שהוא נותן, אני הולכת לזה שהאדון הנכבד הזה, במקרה בתחנה שלו, הייתי ביום ראשון אצל אורן.

אושרה אסף: 99.9% מהתחנה לא עובדים, לא רוצים לעבוד, מגיעים, עושים את הדברים המינימליים שלהם והולכים הביתה.

אושרה אסף: לא מוכנים, מסיבה אחת פשוטה, יש נגד רובם כתבי אישום של מחלקת חקירות שוטרים.

אושרה אסף: רוב הזמן שוטר הולך עושה את העבודה שלו, הוא לא יעשה את העבודה שלו כמו שצריך כשהוא יודע שבעורפו נושף.

אושרה אסף: ..

אושרה אסף: אנחנו הגענו למסקנה, אני יושבת עם כמות לא מבוטלת של עורכי דין ושוטרים שפונים אלינו, גם לאביגל וגם אליי, שוטרי משטרת ישראל לא יעשו את העבודה שלהם, לא יעשו כל עוד מחלקת חקירות שוטרים ימשיך להתנהל כמו שהוא.

אושרה אסף: ואני הולכת לתסריט הקיצוני ביותר, מר סעדה, אתם תופרים תיקים לשוטרים, תופרים תיקים לשוטרים, אחד אחרי השני.

אושרה אסף: חד משמעית.

אושרה אסף: אני אומרת לך, שימוש בכח לא סביר כנגד עבריין, כשאותו עבריין למעשה נפגע על ידי מעצר של אותו שוטר, חד משמעית אתם לא רואים את השוטר, אתם לא נותנים לו אפשרות לבקש ייצוג משפטי.

אושרה אסף: מה עשיתם לאיתמר בצפון?

אושרה אסף: צוק אריה הרביץ לשוטר, הוא היה בטלוויזיה, אלוהים אדירים, לאן הגענו?

אושרה אסף: אין לי בעיה שמחלקת חקירות שוטרים יהיה, יתנהל כראוי, אבל אתם לא מכבדים את האנשים שאתם חוקרים.

אושרה אסף: עבריין מקבל תנאים יותר טובים מאשר שוטר וזה לצערי הרב.

אושרה אסף: אני מתנהלת מולך די הרבה שנים, אנחנו נפגשים בבתי משפט, אני לא אומרת שזה אתה, אני מדברת על חוקרים שרוצים להתקדם, אין לי בעיה, שלא יתקדמו על חשבון השוטרים שלי, אני רוצה שיהיו שוטרים במשטרת ישראל שיעשו את העבודה שלהם ולא ירצו פחות מגע עם עבריינים בגלל שמחר המשפחה של אותו שוטר לא תקבל שכר והוא יהיה מוקצה, ופתאום האנשים לא יהיו חברים שלו בגלל שאתם עצמכם.

אושרה אסף: ..

אושרה אסף: בעניין של אודי, לצורך העניין, אנשים לא רצו לבוא אליו, כי הם פחדו.

אושרה אסף: מפקד התחנה כמעט נעצר.

אושרה אסף: הוא בא לעזור לשוטר, זה מפקד התחנה, אמרו לו 'אם אתה לא עף מכאן, אנחנו עוצרים אותך פה בתוך התחנה'.

דוד אזולאי: רבותיי, אני רוצה לסכם את הדיון.

אריה ביבי: אני רק רוצה לומר מלה אחת.

אריה ביבי: למה מחלקת חקירות שוטרים מתנהג כמו הסיקוריטטה.

אריה ביבי: למה לא אומרים לנו כמה כתבי אישום הגישו?

אריה ביבי: למה לא אומרים לנו כמה תיקים זוכו?

אריה ביבי: למה לא אומרים לנו בתוך התיקים האלה כמה אנשים הואשמו וכמה זוכו?

אריה ביבי: למה צריך להתנהג כמו הסיקוריטטה ברומניה?

דוד אזולאי: אני רוצה להגיד לך, חבר הכנסת אריה ביבי, ולכם, שאני חבר בוועדה הזאת מאז תחילת כהונתי כחבר כנסת.

דוד אזולאי: מעולם לא ויתרתי על חברותי בוועדה.

דוד אזולאי: נדמה לי שברוב הדיונים שהיו על מחלקת חקירות שוטרים תקפנו את מחלקת חקירות שוטרים.

דוד אזולאי: יותר מזה, אני אמרתי על מחלקת חקירות שוטרים, שזה ראשי תיבות של מחלקה לחיפוי שוטרים.

דוד אזולאי: כך אמרתי את זה.

דוד אזולאי: היום אני שומע בדיוק את הצד השני.

דוד אזולאי: אין ספק שיש ביקורת לפה ולשם ואתם, רבותיי, יושבים פה ואני מבין את כאבכם, אבל חשוב שתשמעו אזרחים מן השורה ותשמעו על תלונות קשות שמנהלים נגד האנשים.

דוד אזולאי: אני מזמין אתכם עכשיו אליי למשרד, קיבלתי עכשיו מכתבים מאנשים שהתנהגו אליהם באלימות.

דוד אזולאי: שוטרים, שימוש בכח רב, ועוד כהנה וכהנה דברים.

דוד אזולאי: הנושא, לדעתי, הוא נושא כבד, נושא רציני, נושא חשוב.

דוד אזולאי: אני לא מקל ראש בזה, במיוחד כאשר הנושא נקבע כנושא לדיון מהיר, ואני חושב שאנחנו לא יכולים להקדיש לזה את תשומת הלב הראויה.

דוד אזולאי: מה שאני מציע לחבר הכנסת אריה ביבי, ידידי ומכובדי; הועלו פה טענות, וטענות צודקות.

דוד אזולאי: גם לי יש ביקורת על מחלקת חקירות שוטרים, אבל אני טוען שלא יכול להיות שדין של שוטר יימשך כל כך הרבה זמן כאשר אנחנו יודעים מראש שזה מקום פרנסה, זה עיכוב בקידום, מדובר על משפחה שלמה, עיכוב שכר ועוד כהנה וכהנה סנקציות שננקטות כנגד אותו שוטר.

דוד אזולאי: לכן הצעתי אליך, אנחנו נקיים דיון משותף, אתה, נציג של מחלקת חקירות שוטרים ואנוכי---

אריה ביבי: וראש אגף כח אדם של המשטרה גם.

דוד אזולאי: וגם ראש אגף כח אדם של המשטרה.

דוד אזולאי: נקיים דיון אצלי, לא במסגרת ועדה, לא בפורום פתוח, ואז---

אריה ביבי: בינתיים יש לי את החוק שלי, שאני לא מושך אותו.

דוד אזולאי: זה לא קשור.

דוד אזולאי: זה מסלול אחד וזה מסלול שני ואז אנחנו נדרוש מאנשי מחלקת חקירות שוטרים לבוא אלינו עם נתונים, נתונים בכמה תיקים, כמה זמן זה נמשך, נדרוש את הדברים הללו ואני חושב שלא תהיה בעיה בקטע הזה כי אלה נתונים שהם חייבים להציג בפני הוועדה.

משה סעדה: המערכת ממוחשבת, אפשר להוציא את הנתונים.

דוד אזולאי: מצוין.

אריה ביבי: עוד דבר אחד.

אריה ביבי: אני מבקש בהקשר לזוג הזה, שמחלקת חקירות שוטרים יעשה את התוצאות שלו, שיהיו מהירות, שייתן למשטרה---

דוד אזולאי: אני מציע---

אריה ביבי: אתה אבא לארבעה ילדים.

דוד אזולאי: אדוני, חבר הכנסת אריה ביבי, יש לי בקשה.

דוד אזולאי: חבר הכנסת ביבי, אתה מכיר את המלאכה, אני מתחייב ואני אומר שאותם אנשים שמרגישים כרגע שהם פגועים, שיעבירו לנו את הבקשה בכתב, אני אפנה בשמם למחלקת חקירות שוטרים ואני אבקש לקבל הבהרות בנושא הזה.

דוד אזולאי: אני חושב שמעבר לכך אי אפשר לדרוש מאיתנו.

משה סעדה: משפט סיכום.

משה סעדה: קודם כל, כפי שאדוני אמר, נשמעות טענות גם מצד המתלוננים מצד אחד וגם מצד השוטרים.

דוד אזולאי: סימן שאתה בסדר.

משה סעדה: אנחנו בסדר.

משה סעדה: כל עוד אנחנו מותקפים משני הצדדים, אנחנו בסדר.

משה סעדה: אם היינו מותקפים מצד אחד, הייתי אומר דרשני.

משה סעדה: לגופם של דברים; אדוני, הטענות שהועלו פה הם מקרים חמורים של שוטרים שנחשדו בעברה של אינוס, פריצה לבית---

אריה ביבי: נו, באמת.

משה סעדה: מדובר במעשים חמורים שאנחנו, כמדינה, אנחנו כחברה, לא יכולים להרשות לעצמנו את הדברים האלה.

משה סעדה: הדברים הללו יידונו בבית משפט.

משה סעדה: בית משפט, אני מניח, אחרי שיבדוק את הדברים, יגיד את דברו ואני חושב שצריך לתת לבית המשפט---

אריה ביבי: אנחנו לא מדברים על דברים של בית משפט עכשיו.

אריה ביבי: מה זה בית משפט?

דוד אזולאי: רבותיי, אני מודה לכם ואנחנו עוד ניפגש.

דוד אזולאי: אני מבקש גם מנציג מחלקת חקירות שוטרים שישאיר פה את הפרטים.